Կը կարծէի որ բառավերջի ճի թրքական մասնիկը, որ խօսակցական լեզուին մէջ մուտք գործած է, արեւմտահայերէնին պատկանող երեւոյթ մըն է. մանաւանդ արհեստի վերաբերող բառերուն ետեւը ճի մը կ’աւելցնես եւ այդ արհեստով զբաղողի իմաստը կու տաս: Եթէ օրինակ ինծի հարցնեն, թէ ամուսինս ինչ կ’աշխատի՝ կա՛մ կ’ըսեմ հաստոցի գործով կը զբաղի, կա՛մ, մանաւանդ մտերմիկ շրջանակի մէջ, կրնամ ըսել թորնոճի է, բայց եկուր տես որ Հայաստան ալ հասած է այս ճի մասնիկը, բայց այս անգամ չի տեսքով եւ այս օրերուն մարդոց շուրթերէն դէպի երկինք առատօրէն կը թեւածէ, նկատի առած որ ընդհանուր մաքրագործումի շրջան մը սկսած ենք եւ բոլոր ալան-թալանչիները երեւան պիտի հանենք ու պատժենք զանոնք: